Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 375/12/4406	Topoľčany, 16.8.2012
EEČ : 2-35-54-2012

U Z N E S E N I E

Trestná vec:	obvinená XXXXX  
Prečin:	

Rozhodol: 	prokurátorka Okresnej prokuratúry Topoľčany
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 11.4.2011 v presne nezistenom čase v Topoľčanoch podala spoločnosti Consumer Finance Holding a.s., Kežmarok, Hlavné námestie 12, IČO: 35923130 „Žiadosť o aktiváciu Pôžičkovej karty Quatro č. 0040006917, na základe ktorej jej bola poskytnutná a aktivovaná pôžičková karta Quatro, na ktorej bol schválený úverový rámec vo výške 450, - Eur s mesačnou splátkou vo výške 15, - Eur, pričom žiadosť vypísala a zmluvu uzatvorila na meno svojej dcéry XXXXX nar.XXXXX, bytom XXXXX, P.O. Hviezdoslava 2262/28, bez jej vedomia, čím zneužila jej osobné údaje a získala tak pôžičkovú kartu s finančným limitom 450, - Eur, ktoré použila pre vlastnú potrebu a vyčerpané peniaze z úverového limitu doposiaľ riadne spláca.             

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
              Vyšetrovateľ PZ OR PZ OKP XXXXX uznesením pod ČVS: ORP-162/OEK-TO-2012 zo dňa 23.5.2012 podľa § 199 ods. 1 Tr. por. začal trestné stíhanie vo veci prečinu neoprávneného vyrobenia a používania platobného prostriedku, elektronických peňazí alebo inej platobnej karty  podľa § 219 ods. 1   Tr. zák.  a uznesením pod ČVS: ORP-162/OEK-TO-2012 zo dňa 21.6.2012 podľa § 206 ods. 1 Tr. por. vzniesol obvinenie pre tento prečin XXXXX, nar. XXXXX na skutkovom základe uznesenia.
               V priebehu skráteného vyšetrovania obvinená XXXXX doznala spáchanie skutku, ktorý je jej kladený za vinu, uznala svoju vinu, svoje konanie ľutuje a súhlasil s podmienečným zastavením trestného stíhania, pričom uviedla, že skutok spáchala z dôvodu, pretože súrne potrebovala peniaze pre manžela, ktorý mal ísť na operáciu.

              Splnomocnená zástupkyňa poškodenej spoločnosti XXXXX uviedla, že finančné prostriedky z úverového rámca sú riadne obvinenou splácané a voči obvinenej neuplatňujú nárok na náhradu škody.
               Okrem vlastného doznania je obvinená zo spáchania trestnej činnosti usvedčovaná aj svedeckou výpoveďou XXXXX a tiež dôkazmi listinného charakteru.

                V prípravnom konaní boli zisťované aj okolnosti charakterizujúce osobu obvinenej.
             Bolo zistené, že obv. XXXXX  nebola doposiaľ súdne trestaná,  z miesta bydliska  je kladne hodnotená a nebola priestupkovo riešená. 
  
               Podľa ustanovenia § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
 
b) nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
 
c) vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
              
              Obvinená  v danom prípade svojim konaním naplnila skutkovú podstatu prečinu neoprávneného vyrobenia a používania platobného prostriedku, elektronických peňazí alebo inej platobnej karty  podľa § 219 ods. 1   Tr. zák., v prípade ktorého zákon dovoľuje uložiť obvinenému trest odňatia slobody jeden až päť rokov. Vzhľadom na osobu obvinenej, jej doterajší život a okolnosti prípadu, za ktorých bol čin spáchaný, možno dôvodne predpokladať, že sa obvinená osvedčí a nebude pokračovať v trestnej činnosti.

              Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

              Nakoľko v danom prípade u obvinenej boli splnené všetky zákonné podmienky pre podmienečné zastavenie trestného stíhania podľa § 216 ods. 1 TP, rozhodla som tak, ako je to uvedené vo výrokovej časti tohto uznesenia a zároveň som obvinenej určila skúšobnú dobu v trvaní jedného roka.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Monika Janjicová
prokurátorka